太湖詩 孤園寺
作者：皮日休
朝代：唐

paragraphs: 艇子小且兀，緣湖蕩白芷。
縈紆泊一碕，宛到孤園寺。
蘿島凝清陰，松門湛虛翠。
寒泉飛碧螭，古木鬬蒼兕。
鐘梵在水魄，樓臺入雲肆。
巖邊足鳴𧔢，樹杪多飛鸓。
香莎滿院落，風汎金靃靡。
靜鶴啄柏蠹，閑猱弄榅䗁。
小殿熏陸香，古經貝多紙。
老僧方瞑坐，見客還強起。
指茲正險絕，何以來到此。
先言洞壑數，次話真如理。
磬韻醒閑心，茶香凝皓齒。
巾之劫貝布，饌以栴檀餌。
數刻得清淨，終身欲依止。
可憐陶侍讀，身列丹臺位。
雅號曰勝力，亦聞師佛氏。
今日到孤園，何妨稱弟子。